
A társasági élet és a női tapasztalat reformkori összefonódásai Slachta Etelka naplóiban a táncélet vizsgálatán keresztül

Jelen dolgozat arra vállalkozik, hogy a reformkor városi polgárságának tánckultúrája és annak társadalomban betöltött szerepei egy esettanulmány keretei között elevenedjenek meg. Minderre átfogó lehetőséget nyújt az 1830-as, 1840-es évek fordulóján Sopronban élt úri leány, Slachta Etelka (1821–1876) naplója, kinek bejegyzésein keresztül részleteiben követhetők végig táncéletének bizonyos szegmensei, valamint személyes élményei, benyomásai. A szöveg elemzése során kiemelésre kerültek az egyes tánctípusok, a táncalkalmak körülményei és szervezői, illetve annak kérdése, hogy a táncélet miként is pozícionálódott a társasági élet szokásrendszerén belül. A tánckultúra társadalmi szerepeinek vizsgálata során pedig megmutatkozott, hogy a női nemi szerepeken nyugvó szocializáció és a reprezentáció, tőketranszformáció lehetőségei miként voltak jelen az egykori mindennapok rítusaiban.



